### **Ministru kabineta noteikumu projektu “Grozījumi Ministru kabineta 2020. gada 9. jūnija noteikumos Nr. 360 “Epidemioloģiskās drošības pasākumi Covid-19 infekcijas izplatības ierobežošanai”” un “Grozījums Ministru kabineta 2010. gada 12. maija noteikumos Nr. 440 “Noteikumi par tirdzniecības veidiem, kas saskaņojami ar pašvaldību, un tirdzniecības organizēšanas kārtību””**

### **sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | *Grozījumi Ministru kabineta 2020. gada 9. jūnija noteikumos Nr. 360 "Epidemioloģiskās drošības pasākumi Covid-19 infekcijas izplatības ierobežošanai"* un *Ministru kabineta 2010. gada 12. maija noteikumos Nr. 440 “Noteikumi par tirdzniecības veidiem, kas saskaņojami ar pašvaldību, un tirdzniecības organizēšanas kārtību”* izstrādāti, lai:  1)  īstenotu pakāpenisku pāreju uz drošas iepirkšanās vides ieviešanu visā tirdzniecības nozarē un atceltu tirdzniecības vietu darbības ierobežojumi tirdzniecības centros, kuru kopējā tirdzniecībai atvēlētā platība ir virs 7000 m2;  2) pārskatītu epidemioloģiskās drošības prasības ielu tirdzniecības organizēšanas vietā un  3) atceltu pārvietošanās ierobežojumus starp Valkas un Valgas (Igaunijas Republika) pašvaldību administratīvajām teritorijām.  Tiesību normas par tirdzniecības vietu darbības atsākšanu lielajos tirdzniecības centros un par nosacījumiem ielu tirdzniecībai stāsies spēkā 2021.gada 31.maijā, bet pārējās tiesību normas stāsies spēkā nākamajā dienā pēc to izsludināšanas (publicēšanas oficiālajā izdevumā “Latvijas Vēstnesī”). |
|  |  |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 2021.gada 19. un 24.maija Starpinstitūciju darbības koordinācijas grupas sēdēs dots uzdevums Ekonomikas ministrijai sagatavot un iesniegt izskatīšanai Ministru kabineta sēdē attiecīgus priekšlikumus grozījumiem *Ministru kabineta 2020. gada 9. jūnija noteikumos Nr. 360 "Epidemioloģiskās drošības pasākumi Covid-19 infekcijas izplatības ierobežošanai" (*turpmāk – Ministru kabineta noteikumi Nr.360), lai pārskatītu tirdzniecībā noteiktos ierobežojumus, kā arī, lai atceltu pārvietošanās ierobežojumus starp Valkas un Valgas (Igaunijas Republika) pašvaldību administratīvajām teritorijām. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ekonomikas ministrija sadarbībā ar Latvijas tirdzniecības un rūpniecības kameru izveidoja *drošas tirdzniecības modeli*, kas tika saskaņots arī ar Veselības ministriju, epidemiologiem un 2021.gada 5. februārī akceptēts Ministru kabinetā. Kā būtiskākie apsvērumi bija radīt sistēmu, lai tirdzniecības vide ir droša un nepaaugstina saslimšanas riskus gan apmeklētājiem, gan pārdevējiem, vienlaikus radot iespēju iedzīvotājiem iegādāties nepieciešamās preces. Tomēr, ņemot vērā epidemioloģisko fonu un piesardzības principu, Ministru kabinetā tika pieņemts lēmums par pakāpenisku pāreju uz “drošas tirdzniecības” modeli visā tirdzniecībā. Tādējādi tika meklētas iespējas, lai sabalansētu sabiedrības veselības interešu apsvērumus ar sabiedrības vajadzībām un ekonomiskajām interesēm pēc plašas dažādu preču pieejamības.  Turpinot īstenot pakāpenisku pāreju uz drošas iepirkšanās vides ieviešanu tirdzniecības nozarē, kopš 2021.gada 7.aprīļa *droša tirdzniecības* *modeļa* ietvaros darbību drīkstēja atsākt visas tirdzniecības vietas, kas atrodas ārpus lielajiem tirdzniecības centriem (tirdzniecības centriem, kuru kopējā tirdzniecībai atvēlētā platība ir lielāka par 7000 m2).  Proti, tas nozīmē, ka no 2021.gada 7.aprīļa pastiprinātas drošības apstākļos tirdzniecības centros, kuru kopējā tirdzniecībai atvēlētā platība ir virs 7000 m2, un kurā atsevišķās tirdzniecības vietās darbojas vismaz pieci tirdzniecības dalībnieki vai pakalpojuma sniedzēji, darbojas tikai:   * veikali, kuros tirgo pārtiku ne mazāk kā 70 % apmērā no preču sortimenta; * veikali, kuros tirgo higiēnas preces ne mazāk kā 70 % apmērā no preču sortimenta; * aptiekas (tai skaitā veterinārās aptiekas); * optikas preču veikali; * dzīvnieku barības veikali; * ziedu veikali; * grāmatnīcas; * preses tirdzniecības vietas, * datoru, to perifēro iekārtu un programmatūras, kā arī telekomunikācijas iekārtu veikali (no 10.04.2021.); * veikali, kuros apmeklētājiem ir nodrošināta atsevišķa ārējā piekļuve (ārējā ieeja) tirdzniecības vietai. (no 20.05.2021.);   Pārējās tirdzniecības vietas iepriekš minētajos tirdzniecības centros ir slēgtas.  **1. Tirdzniecības centru darbības atjaunošana, ieviešot *drošas tirdzniecības modeli***  Grozījumi Ministru kabineta noteikumos Nr.360 paredz, ka ar 2021. gada 31. maiju tiek atcelti tirdzniecības vietu darbības ierobežojumi tirdzniecības centros, kuru kopējā tirdzniecībai atvēlētā platība ir virs 7000 m2 (svītrots noteikumu 24.18 punkts), tādējādi nodrošinot pilnīgu droša tirdzniecības modeļa ieviešanu visā tirdzniecības nozarē. Paredzēts, ka grozījumi stāsies spēkā 2021.gada 31.maijā, lai komersantiem dotu pienācīgu laiku sagatavoties darbam *droša tirdzniecības modeļa* ietvaros, kā arī lai pilnvērtīga tirdzniecības centru darbības atjaunošana notiktu darba dienā.  Priekšlikums ir sagatavots turpmāk minēto apsvērumu dēļ:  2021.gada 24.marta Ministru kabineta sēdē, skatot kopējo ietvaru visu COVID-19 noteikto ierobežojumu pārskatīšanai, tika noteikti “soļi” lēmumu pieņemšanai par ierobežojumu pārskatīšanu jeb epidemioloģiskie kritēriji, kuriem jāizpildās, lai būtu iespējams ierobežojumus pārskatīt. Attiecībā uz pilnīgu visas tirdzniecības nozares darbības atsākšanu tika noteikts, ka šāds “solis” būtu sperams, kad 14 dienu kumulatīvais rādītājs uz 100 000 iedzīvotājiem nepārsniedz 320 ar COVID-19 saslimušo skaitu. Tā kā 14 dienu kumulatīvais rādītājs uz 100 000 iedzīvotājiem pēdējās dienās ir samazinājies un tuvojas noteiktajam rādītājam **320**, Ministru kabinetā būtu nepieciešams lemt par visas tirdzniecības nozares darbības atsākšanu.  Lemjot par tirdzniecības vietu darbības ierobežojumu atcelšanu tirdzniecības centros, papildus vērā būtu ņemami Būvniecības valsts kontroles biroja veiktajā izpētē izdarītie secinājumi par augsto gaisa kvalitāti lielajos tirdzniecības centros, kā arī ierobežojumu atcelšanas pozitīvā ietekme uz uzņēmējdarbības vidi un vienlīdzīgas konkurences situācijas nodrošināšanu tirdzniecībā.  Ņemot vērā iepriekš minētos apsvērumus, ir pamats uzskatīt, ka darbības ierobežojumu atcelšana tirdzniecības centros, kuru kopējā tirdzniecībai atvēlētā platība ir virs 7000 m2, ne tikai nodrošinās pilnīgu droša tirdzniecības modeļa ieviešanu tirdzniecības nozarē, bet kopumā novērsīs iepriekš minētos uzņēmējdarbības un godīgas konkurences ierobežojumus, kā arī mazinās Covid-19 infekcijas izplatības riskus tirdzniecība vietās.  ***2. Ielu tirdzniecības organizēšana***  2021.gada 7.aprīlī stājās spēkā Ministru kabineta noteikumu Nr.360 24.16 punkts, ar kuru tika noteiktas papildus prasības un pienākumi tirgus pārvaldītājam un ielu tirdzniecības organizatoram Covid-19 infekcijas risku mazināšanai iepriekš minētajās vietās, kas tostarp paredz:   * stingrāku fiziskās distancēšanās prasību noteikšanu, * apmeklētāju un tirdzniecības darbinieku plūsmas uzraudzību un kontroli, apmeklētāju informēšanu par piesardzības prasībām; * atbildīgās personas iecelšanu par epidemioloģiskās drošības pasākumu īstenošanu; * iekšējās kontroles sistēmas ieviešanuepidemioloģiskās drošības pasākumuīstenošanai.   Lai novērstu pārmērīgus pulcēšanās riskus ielu tirdzniecības organizēšanas vietās un mazinātu iedzīvotāju vēlmi ilgstoši uzturēties un pavadīt brīvo laiku iepriekš minētajās vietās, Ministru kabineta noteikumu Nr.360 24.17 punktā tika ietverta prasība nodrošināt, ka ielu tirdzniecības organizēšanas vietā atrodas ne vairāk par 20 tirdzniecības dalībniekiem un netiek rīkoti izklaides pasākumi (piemēram, tematiski svētki, atrakcijas), kā arī tika paredzēts pienākums ielu tirdzniecības organizatoram nodrošināt arī fizisku ielu tirdzniecības organizēšanas vietas norobežošanu (piemēram, ar žogu, norobežojošām lentām, barjerām).  Vienlaikus, uzsākot iepriekš minēto prasību piemērošanu praksē, tika saņemts Saeimas Tautsaimniecības, agrārās, vides un reģionālās politikas komisijas, sociālo partneru un vairāku pašvaldību aicinājums pilnveidot 24.17 punktā ietverto tiesību normu, atceļot vai pārskatot prasību, kas paredz, ka ielu tirdzniecības organizēšanas vietā atrodas ne vairāk par 20 tirdzniecības dalībniekiem, uzskatot, ka iepriekš minētā prasība ir nesamērīga un nepamatoti ierobežo tirdzniecību ārtelpās, ņemot vērā, ka Slimību un profilakses kontroles centra publiskā telpā sniegto informāciju Covid-19 vīrusa izplatības risks ārtelpās ir daudz mazāks un noteikumos ir noteiktas arī epidemioloģiskās drošības prasības (drošības protokols), lai novērstu Covid-19 infekcijas izplatības riskus tirdzniecības vietās ārtelpās.  Iepriekš minētais ierobežojums būtu pārskatāms arī, lai novērstu atšķirīgu attieksmi Ministru kabineta noteikumos Nr.360 noteiktajās prasībās attiecībā uz tirdzniecības organizēšanu tirgos un ielu tirdzniecības organizēšanas vietās, ņemot vērā, ka tirdzniecības organizēšanai ārtelpās iepriekš minētajās vietās ir noteiktas vienādas prasības *droša tirdzniecības protokola* ievērošanai.  Attiecīgi grozījumi Ministru kabineta noteikumos Nr.360 paredz svītrot šo noteikumu 24.17 punktā ietverto tirdzniecības dalībnieku skaita ierobežojumu ielu tirdzniecības organizēšanas vietā, vienlaikus grozījums *Ministru kabineta 2010. gada 12. maija noteikumos Nr. 440 “Noteikumi par tirdzniecības veidiem, kas saskaņojami ar pašvaldību, un tirdzniecības organizēšanas kārtību”* paredz tiesības pašvaldības domei ielu tirdzniecības jomā turpmāk noteikt maksimāli pieļaujamo tirdzniecības dalībnieku skaitu ielu tirdzniecības organizēšanas vietā pašvaldības administratīvajā teritorijā.  Tādējādi konceptuāli tiek atcelti iepriekš minētie tirdzniecības dalībnieku skaita ierobežojumi ielu tirdzniecības organizēšanas vietās, saglabājot prasību nodrošināt epidemioloģiski drošu iepirkšanās vidi iepriekš minētajās vietās. Vienlaikus paredzēta tiek iespēja pašvaldībām īstenot sociāli atbildīgu politiku, lai kontrolētu un mazinātu Covid-19 infekcijas izplatības riskus to administratīvajās teritorijās, t.sk. saskaņojot vai organizējot ielu tirdzniecības aktivitātes tās administratīvajā teritorijā. Proti, pašvaldības netiek ierobežotas lemt par ielu tirdzniecības organizēšanas aktivitāšu mērogu tās administratīvajā teritorijā atbilstoši to īstenotajai risku vadības politikai.  Vienlaikus, lai izvairītos no COVID-19 izplatības riskiem attiecībā uz tādām ielu tirdzniecības organizēšanas vietām, kur tiek izveidotas noslēgta tipa tirdzniecības vietas jeb teltis, kurās pulcējas ievērojams skaits apmeklētāju un tiek radīts drūzmēšanās risks un nepietiekama svaiga gaisa plūsma, tirdzniecības dalībnieki tiek aicinātišādās noslēgta tipa tirdzniecības vietās nodrošināt, ka slēgtas sienas laukums veido ne vairāk kā 50 līdz 75% no kopējā tirdzniecības vietas sānu u sienu slēgtā laukuma, lai tādējādi nodrošinātu atbilstošu vēdināšanu.  ***3. Valkas-Valgas robežšķērsošanas jautājums***  Latvijas un Igaunijas pierobežas pilsēta Valka/Valga atšķirībā no pārējās Latvijas teritorijas ir viena funkcionālā teritorija, ko nav iespējams pilnībā nodalīt, jo atsevišķi pakalpojumi un infrastruktūra, kas ir paredzēti gan Valkas, gan Valgas iedzīvotājiem, atrodas tikai vienā robežas pusē (Valkā vai Valgā). Gan Valkas, gan Valgas pašvaldības ir ieguldījušas ļoti lielus līdzekļus gan no ES fondiem, gan citiem avotiem, lai radītu abu teritoriju iedzīvotājiem kopīgu rekreācijas, sporta, kultūras un ekonomisku infrastruktūru, veicinātu iestāžu, uzņēmumu, sabiedrisko organizāciju, iedzīvotāju ciešāku sadarbību, kopīgus projektus un pasākumus.  Latvijā ir noteikti Covid-19 ierobežojošie pasākumi, ierodoties Latvijā no Slimību profilakses un kontroles centra (SPKC) tīmekļvietnē publicētajām valstīm, uz kurām ir attiecināmi īpašie piesardzības un ierobežojošie pasākumi.  Viens no šādiem pasākumiem Ministru kabineta noteikumu Nr.360 36.1 punktā paredz, ka *persona nevar ceļot uz Latvijas Republiku no Eiropas Savienības un Eiropas Ekonomikas zonas valstīm, Šveices Konfederācijas un Apvienotās Karalistes, izņemot gadījumu, ja persona pirms iekāpšanas pārvadātāja transportlīdzeklī vai ieceļojot ar transportlīdzekli, kas neveic komercpārvadājumu, pirms ieceļošanas Latvijas Republikā ir aizpildījusi pašapliecinājumu informācijas sistēmas tīmekļvietnē (covidpass.lv), ka ieceļošana Latvijas Republikā neatliekami nepieciešama darba, mācību, studiju, ģimenes apvienošanas, medicīnas pakalpojumu saņemšanas, tranzīta vai nepilngadīgo pavadīšanas nolūkā, kā arī lai atgrieztos pastāvīgajā dzīvesvietā vai dotos uz bērēm.*  Attiecīgi ir izveidojusies situācija, kur praksē ievērojami tiek traucēta Valkas/Valgas iedzīvotāju (jo īpaši Valgas pagastā deklarēto iedzīvotāju) ikdienas dzīve, jo ir ierobežota brīva iedzīvotāju pārvietošanās vienas teritoriālās kopienas ietvaros un tādējādi dažādu ikdienas pakalpojumu pieejamība, kā arī ievērojami ierobežota uzņēmējdarbība Valkas/Valgas teritorijā.  Šobrīd Valgā savu dzīvesvietu ir deklarējuši vairāk nekā 1100 Latvijas valsts piederīgo, ir daudz ģimeņu, kam mājsaimniecības atrodas abās robežas pusēs. Samērā daudz Igaunijas valsts piederīgo dzīvo arī Latvijas pusē.  Lai novērstu pārmērīgu administratīvo slogu, papildus izmaksas un nemazinātu iedzīvotājiem pieejamo pakalpojumu loku un neradītu iedzīvotāju neapmierinātību, grozījumi Ministru kabineta noteikumos Nr.360 paredz, ka šo noteikumu 36.1 punktā noteiktie ieceļošanas ierobežojumi netiek attiecināti uz Valkas novadā un Valgas pagastā deklarētajiem Eiropas Savienības dalībvalstu pilsoņiem un pastāvīgajiem iedzīvotājiem, kuri ikdienā šķērso Latvijas Republikas sauszemes robežu ar Igaunijas Republiku, ja viņi nepārvietojas ārpus Valkas un Valgas pašvaldību administratīvajām teritorijām.  Proti, tas nozīmē, ka turpmāk Valkas/Valgas iedzīvotājiem drīkstēs atkal brīvi (bez ierobežojumiem) ikdienā šķērsot Valkas/Valgas robežu, ja tie nepārvietosies ārpus Valkas un Valgas pašvaldību administratīvajām teritorijām.  Vienlaikus tas neatbrīvo Valgas iedzīvotājus no pienākuma turpināt aizpildīt pašapliecinājumu informācijas sistēmas tīmekļvietnē (covidpass.lv) un ievērot pārējās Ministru kabineta noteikumos Nr.360 noteiktās prasības, ja tas pārvietojas pa citām Latvijas administratīvajām teritorijām (ārpus Valkas novada). Šādos gadījumos uzraudzības un kontroles iestādēm, veicot uzraudzības darbu un konstatējot pārkāpumus, ir tiesības saukt personu pie noteiktās atbildības, ja Ministru kabineta noteikumos Nr.360 minētās prasības nav izpildītas. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, Starpinstitūciju darbības koordinācijas grupa |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1. Tirdzniecības dalībnieki tirdzniecības centros, kuru kopējā tirdzniecībai atvēlētā platība ir virs 7000 m2 2. Ielu tirdzniecības organizatori un tirdzniecības dalībnieki 3. Valkas novadā un Valgas pagastā deklarētie Eiropas Savienības dalībvalstu pilsoņi un pastāvīgie iedzīvotāji ielu tirdzniecības organizēšanas vietās |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| Projekts šo jomu neskar |

# Ekonomikas ministra p.i.,

# Zemkopības ministrs K. Gerhards

Vīza:

Valsts sekretārs E. Valantis